b'\n_START_ARTICLE_\nChasmosaurus\n_START_SECTION_\nFossiilit\n_START_PARAGRAPH_\nChasmosauruksen l\xc3\xb6ysi ensimm\xc3\xa4isen\xc3\xa4 Lawrence Lamben tutkimusryhm\xc3\xa4 vuonna 1902 Albertan l\xc3\xa4hell\xc3\xa4 sijaitsevasta Red Deer -joelta, Kanadasta ja antoi sille nimen Monoclonius belli. Lambe kuvasi lajin tieteelle vasta vuonna 1914 ja antoi tuolloin sen nimeksi Chasmosaurus belli.\n_START_SECTION_\nKuvaus\n_START_PARAGRAPH_\nChasmosauruksella oli muiden sarvinaamojen tapaan kaksi sarvea ja yksi pieni sarvi kuonon p\xc3\xa4\xc3\xa4ll\xc3\xa4. Chasmosauruksen pitk\xc3\xa4n suorakulmiomainen luinen kauluri oli pidempi kuin esimerkiksi Triceratopsilla. Kaulurissa oli kaksi suurta aukkoa, jotka tekiv\xc3\xa4t rakenteesta kevyemm\xc3\xa4n. Kaulurissakin oli pienempi\xc3\xa4 koristeellisia sarvia. Chasmosaurukset olivat 4\xe2\x80\x935 metrin pituisia ja noin 2,5 metrin korkuisia, sek\xc3\xa4 painoivat noin 3\xc2\xa0220 kilogrammaa.\n_START_SECTION_\nRavinto\n_START_PARAGRAPH_\nChasmosaurus oli kasvinsy\xc3\xb6j\xc3\xa4. Se k\xc3\xa4ytti kovaa nokkaansa tarttuakseen kasveihin ja sitten se hienonsi ne poskihampailla. Se s\xc3\xb6i muun muassa saniaisia.\n_START_SECTION_\nLiikkuminen\n_START_PARAGRAPH_\nChasmosaurukset liikkuivat nelj\xc3\xa4ll\xc3\xa4 jalalla. Ne ovat olleet suunnilleen yht\xc3\xa4 nopeita kuin nykyajan sarvikuonot, ja ovat pystyneet k\xc3\xa4velem\xc3\xa4\xc3\xa4n noin 56 kilometrin tuntinopeudella. Chasmosaurus oli laumael\xc3\xa4in.\n_START_SECTION_\nLuokittelu\n_START_PARAGRAPH_\nLawrence Lambe kuvasi Kanadan Albertasta l\xc3\xb6ydettyjen fossiilien perusteella suvun Chasmosaurus sek\xc3\xa4 sen tyyppilajin Chasmosaurus belli vuonna 1914. T\xc3\xa4m\xc3\xa4n j\xc3\xa4lkeen sukuun kuvattiin toinenkin kanadalainen laji, Chasmosaurus russelli. Sittemmin samaan sukuun on kuvattu my\xc3\xb6s Yhdysvaltain Texasista l\xc3\xb6ydetty Chasmosaurus mariscalensis vuonna 1989 sek\xc3\xa4 j\xc3\xa4lleen Albertasta l\xc3\xb6ydetty Chasmosaurus irvinensis vuonna 2001. N\xc3\xa4it\xc3\xa4 nelj\xc3\xa4\xc3\xa4 lajia yhdist\xc3\xa4\xc3\xa4 pitk\xc3\xa4, suuriaukkoinen ja luupiikkien reunustama suorakulmiomainen kaulus, mutta lajeissa on my\xc3\xb6s eroavaisuuksia. Lajilla C. irvinensis ei ole lainkaan kulmasarvia, ja lajin C. mariscalensis lyhytsarvisen kuonon rakenne eroaa muista suvun lajeista. Eroavaisuuksien perusteella er\xc3\xa4\xc3\xa4t tutkijat ovat esitt\xc3\xa4neet lajin C. mariscalensis olevan l\xc3\xa4heisemmin sukua Pentaceratops-suvun dinosauruksille kuin muille Chasmosaurus-suvun lajeille, ja er\xc3\xa4s tutkijaryhm\xc3\xa4 onkin ehdottanut lajin siirt\xc3\xa4mist\xc3\xa4 erilliseen sukuun Agujaceratops.'